《次杨咸亨江郊亭新成二十三韵》
宋代·单夔

瞿塘一门江水倾，群趋激射随奔鲸。舟车冠盖凑蜀道，孰问张奔联殷兄。

相逢来往问地主，太守讵敢忘将迎。白崖候馆久茅蕝，近即野处披榛荆。

屏修启剔作庐舍，夙戒里旅迟留行。有如绶馆及郊劳，举国定制谁先鸣。

钱塘鄙人何所似，抵掌自视鸿毛轻。食焉抑畏堕偷懦，汎观彼己同虚盈。

山溪水浒肆登赏，靡识杰阁誇峥嵘。朋从簪盍得众隽，麈谭冰释欣初晴。

鼎新赞我筑斯馆，栋宇不贵朱连甍。入门便足庇风雨，揭榜却借江郊名。

时哉莲幕有嘉客，落笔能令风雨惊。联篇累牍溢我目，粲花丽藻舒我情。

人生悟合良快意，胡为四美嗟难并。日光天际发丰蔀，此去可并依离明。

直排阊阖出滟滪，肃肃东首歌宵征。循崖履坦竟无阻，为君留取能诗声。

此榜与诗傥不朽，此馆想同江水清。我来岁月愧销缩，整缨辑屦图归程。

遗名肯复计身后，谨愿第虞槃水擎。始终感慨遇僚友，遂事且喜相须成。

勉旃功业早期就，发轫自是天衢亨。

作者简介：单夔，字虞卿，钱塘（今浙江杭州）人。孝宗乾道元年（一一六五），为大理评事。五年，除大理寺丞。六年，兼权度支郎官。八年，知湖州，寻除淮西总领（清同治《湖州府志》卷五）。淳熙三年（一一七六），除户部侍郎（《景定建康志》卷二六）。五年，出知平江府（同上书职官六二之二一）。光宗绍熙间知遂宁府、建宁府（《攻愧集》卷三六、四○）。宁宗庆元二年（一一九六），知绍兴府。四年，知隆兴府。